Document ID: 31979R1384

31979R1384
L 167/1
SLUŽBENI LIST EUROPSKE UNIJE
25.06.1979.
UREDBA VIJEĆA (EEZ) br. 1384/79
od 25. lipnja 1979.
o izmjeni Uredbe (EEZ) br. 1108/70 o uvođenju računovodstvenog sustava izdataka za infrastrukturu u željezničkom i cestovnom prometu te unutarnjim vodnim putovima
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 75.,
uzimajući u obzir prijedlog Komisije,
uzimajući u obzir mišljenje Skupštine (1),
uzimajući u obzir mišljenje Gospodarskog i socijalnog odbora (2),
budući da je potrebno znati, koji izdaci nastaju u vezi s infrastrukturom, kako bi se u okviru zajedničke prometne politike uveo sustav zaračunavanja pristojbi za upotrebu infrastrukture;
budući da je trajni računovodstveni sustav najprimjereniji način da se dobije uvid u izdatke nastale u vezi s infrastrukturom;
budući da je Vijeće u tu svrhu Uredbom (EEZ) br. 1108/70 (3) uvelo trajni računovodstveni sustav za takve izdatke;
budući da treba voditi računa o stečenom iskustvu i o razvoju zajedničke prometne politike; budući da u skladu s tim treba prilagoditi računovodstvene obrasce, popis vrsta infrastrukture i plan dostavljanja podataka o upotrebi infrastrukture koji su predviđeni Uredbom (EEZ) br. 1108/70,
DONIJELO JE OVU UREDBU:
Članak 1.
Ovim se Uredba (EEZ) br. 1108/70 zamjenjuje se sljedećim:
1.
Članak 3. zamjenjuje se sljedećim:
„Članak 3.
Računovodstvo izdataka za infrastrukturu vodi se za svaku od željezničkih mreža navedenih u Prilogu II. (A.1) i za sve druge mreže navedene u Prilogu II. (A.2) zajedno, kao i za sve ceste i unutarnje vodne putove otvorene za javni prijevoz, sa sljedećim izuzecima:
(a)
ceste koje su zatvorene za motorni promet, tj. za vozila s kapacitetom cilindra koji je jednak ili viši od 50 cm3;
(b)
ceste koje se koriste isključivo za poljoprivredna ili šumska vozila, ili koje služe samo za omogućavanje pristupa poljoprivrednim ili šumskim djelatnostima;
(c)
unutarnji vodni putovi na kojima je promet ograničen na plovila čija je ukupna nosivost manja od 250 tona;
(d)
vodni putovi pomorskog značaja, kako su navedeni u Uredbi (EEZ) br. 281/71 (4)
2.
Članak 5. stavak 2. točka (a) zamjenjuje se sljedećim:
„2. Dostavljaju se posebni računi:
(a)
u željezničkom prometu:
i.
za svaku od mreža navedenih u Prilogu II. (A.1);
ii.
zajedno za sve druge mreže navedene u Prilogu II. (A.2). Međutim, podaci koji se odnose na te mreže šalju se samo jedanput u pet godina, počevši s podacima za godinu 1980.”
3.
Druga alineja prvog podstavka članka 6. zamjenjuje se sljedećim:
„-
otplatu glavnice i posebno kamate ranije ugovorenih zajmova.”
4.
Članak 7. zamjenjuje se sljedećim:
„Članak 7.
Države članice šalju Komisiji, istodobno s računima iz članka 5. i u odnosu na isto razdoblje, povratne informacije u vezi s upotrebom infrastrukture u skladu s tablicama A, B (1.1.) i C Priloga III.
Povratni podaci, na koje se odnose tablice B (1.2.) i B (2.) tog Priloga, dostavljaju se samo jedanput u pet godina. Što se tiče tablice B (1.2.) povratni podaci se prvi put šalju za godinu 1980., a što se tiče tablice B (2.) dostavljanje podataka se odgađa dok ne postanu potrebni zbog rada na sustavu zaračunavanja pristojbi za upotrebu infrastrukture.”
5.
Prilozi I., II. i III. mijenjaju se u skladu s Prilogom.
Članak 2.
Države članice na vrijeme i nakon savjetovanja s Komisijom donose potrebne zakone i druge propise potrebne za provedbu ove Uredbe.
Kada država članica to zatraži, ili kad Komisija to bude smatrala prikladnim, Komisija se savjetuje s navedenim državama članicama u vezi s predloženim mjerama iz prethodnog stavka.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 25. lipnja 1979.

Labels: 8
4